VUOROHOIDON JÄRJESTÄMISEN PERIAATTEET HUITTISTEN VARHAISKASVATUKSESSA

Varhaiskasvatuslaki (540/2018) velvoittaa kuntia järjestämään vuorohoitoa tarpeen mukaisessa laajuudessa lapselle, joka tarvitsee sitä vanhemman tai muun huoltajan työssäkäynnin tai opiskelun vuoksi.

* Vuorohoito on ensisijaisesti tarkoitettu niille lapsille, joiden hoidon tarve perustuu molempien huoltajien ja/tai samassa taloudessa asuvien puolisoiden tai yksinhuoltajan ensisijaisesti päätoimiseen työhön tai ammattiin opiskeluun.
* Vuorohoitoa on arkisin klo 17.30–06.00, viikonloppuisin ja arki- ja juhlapyhinä tapahtuva varhaiskasvatus.
* Vuorohoidon alkaessa uutena asiakkaana ja välitarkistusten (toimintakauden alussa) kohdalla työvuorolista/todistus vuorotyöstä toimitetaan varhaiskasvatustoimistoon tai vuorohoitoyksikköön.
* Jos vuorohoidon tarve päättyy, lapsella ei ole enää oikeutta varhaiskasvatuspaikkaan vuorohoidossa. Muutoksesta tulee ilmoittaa varhaiskasvatustoimistoon, ja lapsi pyritään sijoittamaan mahdollisimman pian tavalliseen päiväryhmään.
* Jos huoltajat jättävät lapselle varattavat hoitoajat toistuvasti ilmoittamatta, katsotaan lapsen vuorohoidon tarve päättyneeksi ja lapselle voidaan osoittaa hoitopaikka toisesta varhaiskasvatusyksiköstä. Samoin voidaan toimia, mikäli huoltaja jättää varaamansa hoitoajat jatkuvasti käyttämättä tai peruu ne.
* Työvuorojen tai opiskeluaikojen mukaiset lapsen läsnäolot ilmoitetaan sähköiseen järjestelmään mahdollisimman ajoissa, kuitenkin viimeistään seuraavasti: seuraavan viikon hoitoajat tulee ilmoittaa edellisen viikon torstaihin mennessä. Määräajan jälkeen vuorohoitoa ei tarjota. Poikkeuksena tilanne, jossa yksikköön on varattu työntekijä kyseessä olevalle ajalle ja ryhmässä on vielä tilaa.
* Henkilökunnan työvuorot laaditaan määräaikaan mennessä varattujen hoitoaikojen mukaan niin, että henkilökuntaa on lain mukaisesti riittävästi paikalla.
* Mahdolliset peruutukset ja poissaolot tulee ilmoittaa välittömästi omaan ryhmään.
* Mikäli lasta ei tuoda illalla/viikonloppuna hoitoon ilmoitettuna ajankohtana, eikä poissaolosta ilmoiteta millään tavalla, hoitaja odottaa vuorohoitoyksikössä 30 minuuttia, minkä jälkeen hoitajalla on lupa poistua paikalta.
* Jos lapsi ei jää yöksi, hänet tulee hakea pääsääntöisesti viimeistään klo 22.15. Päiväkodin johtaja ja huoltajat voivat sopia järjestelyistä toisin erityisen painavista, perheen kokonaishyvinvoinnin kannalta välttämättömistä syistä.
* Lapsi voidaan tuoda hoitoon aamulla pääsääntöisesti aikaisintaan klo 5.00. Päiväkodin johtaja ja huoltajat voivat sopia järjestelyistä toisin erityisen painavista, perheen kokonaishyvinvoinnin kannalta välttämättömistä syistä.
* Lapsi tuodaan yöksi hoitoon viimeistään klo 20.00.
* Lapsi voi olla varhaiskasvatuksessa yövuoron jälkeen huoltajan nukkumisajan.
* Huoltajien vapaa- ja lomapäivinä sekä sairasloman aikana ei tarjota vuorohoitoa. Tässä tapauksessa lapselle voidaan varata hoitoa maanantaista perjantaihin klo 7–17 välillä, mikäli lapselle varatut hoitopäivät riittävät tähän.
* Jos lapsella on viikonloppuhoidon tarvetta, hänellä tulee olla viikolla korvaavat arkivapaat. Tämä tarkoittaa, että lapsella tulee olla keskimäärin kaksi vapaapäivää viikossa ja vähintään 8 vapaapäivää kuukaudessa.
* Vuorohoidossa olevien lasten esiopetus toteutetaan vuosittain laadittavan suunnitelman perusteella koulujen toiminta-aikana arkisin (ma**–**pe) klo 8.30–15.00 välisenä aikana. Virallinen esiopetusaika (4 h/pv) ilmoitetaan joka lukuvuodelle erikseen. Virallinen aika tarvitaan järjestelmää varten. Tämä virallinen aika on myös se aika, joka on esikoululaiselle maksuton. Käytännössä kaikille vuorohoidon piirissä oleville lapsille pyritään antamaan esiopetusta klo 8.30–15.00 välisenä aikana huolimatta virallisesta, järjestelmään merkitystä maksuttomasta ajasta. Huoltajille annetaan tarkempia tietoja vuorohoitoyksiköstä.
* Varhaiskasvatusmaksu määräytyy varhaiskasvatuksen asiakasmaksulain mukaisesti samalla tavoin kuin muunkin varhaiskasvatuksen kohdalla, mutta ympärivuorokautinen hoito lasketaan kahdeksi hoitopäiväksi.